पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। नर्मदा नदी के बड़वानी राजघाट पर पिछले तीन-चार सालों में मछलियों की मांसाहारी प्रजाति विकसित हो गई हैं। इनकी संख्या में तेजी से इजाफा भी हो रहा है। इस राजघाट के बैक वाटर में 80 प्रजातियों की मछलियां पाई जाती है। यही नहीं नर्मदा के बड़वानी क्षेत्र में ही पीतल प्रजाति का कछुआ जिसकी आयु 300 साल होती है वो विलुप्ति की कगार पर पहुंच गया है।
यह खुलासा अखिल भारतीय विद्यार्थी परिषद (अभाविप) के स्टूडेंट फॉर डेवलपमेंट द्वारा मां नर्मदा अध्ययन यात्रा के दौरान जुटाए गए आंकड़ों से हुआ है। इस यात्रा के संयोजक सचिन दवे ने बताया कि पिछले तीन-चार सालों में ही मांसाहारी प्रजाति की मछलियां विकसित हो जाना अध्ययन का विषय बन गया है।
हालांकि इसका कारण अभी समझ नहीं आया है लेकिन इस विषय पर जो जीव विज्ञानी स्टडी कर रहे हैं उनसे इसकी वजह जानने के लिए संपर्क किया जा रहा है। उन्होंने बताया कि यात्रा के दौरान और भी कई चौकाने वाली जानकारियां सामने आयी है जो नर्मदा को प्रदूषित करने के लिए जिम्मेदार है। यात्रा के दौरान डिण्डौरी घाट सबसे प्रदूषित मिला जहां 8 नाले सीधे नर्मदा में जा रहे हैं, इनमें एक नाला हॉस्पिटल का है। नेमावर में सिद्ध घाट पर कपड़े छोडऩे की परंपरा है जो नदी को प्रदूषित कर रहे हैं। इसी घाट पर जलदाह भी किया जाता है।
ओंकारेश्वर में बांध का पानी छोडऩे से आस पास की चट्टानों का कटाव लगातार बढ़ रहा है। इससे पाट बड़ा हो रहा है। वहीं गरूणेश्वर में बांध बनाने से घाटों की चट्टानों को क्रेशर से काटा जा रहा है। सचिन ने बताया कि नर्मदा में जल प्रदूषण की सबसे ज्यादा समस्या डिण्डौरी, मंडला, जबलपुर, होशंगाबाद, ओंकारेश्वर, महेश्वर, खलघाट, मण्डलेश्वर में देखने को मिली है। यात्रा के दौरान 80 विषयों के 120 बिंदुओं का अध्ययन किया गया था। अध्ययन दल द्वारा जल के 58 तथा मिट्टी के 32 नमूने परीक्षण के लिए एकत्र किए गए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn